Teine lugemine

17.06.2025

**640 SE II**

**Seletuskiri**

**rahapesu ja terrorismi rahastamise tõkestamise seaduse ning rahvusvahelise sanktsiooni seaduse muutmise seaduse**

**eelnõu teiseks lugemiseks**

**1.** **Menetlus juhtivkomisjonis esimese ja teise lugemise vahel**

Rahapesu ja terrorismi rahastamise tõkestamise seaduse ning rahvusvahelise sanktsiooni seaduse eelnõu algatas Vabariigi Valitsus käesoleva aasta 5. mail. Eelnõuga muudetakse Rahapesu Andmebüroo pädevusi andmete töötlemisel.

Eelnõu 640 SE esimene lugemine lõpetati käesoleva aasta 20. mail. Muudatusettepanekute esitamise tähtajaks, 3. juunil kell 17.15, eelnõule muudatusettepanekuid ei esitatud.

Eelnõu kohta küsiti arvamust Tartu Maakohtu kinnistusosakonnalt, Tartu Maakohtu registriosakonnalt, Rahvusarhiivilt ja Eesti Pangaliidult. Rahanduskomisjonile laekus arvamus Rahvusarhiivilt, kuid ettepanekuid eelnõu muutmiseks huvirühmad ei esitanud.

Rahandusministeerium eelnõu algataja esindajana esitas 30. mail ja 8. juunil omapoolsed ettepanekud eelnõu muutmiseks.

Juhtivkomisjon arutas eelnõu teise lugemise ettevalmistamiseks 5., 10. ja 12. juuni istungitel. 5. juuni istungil andis Rahapesu Andmebüroo (RAB) juht ülevaate RAB töökorraldusest ning eelnõu ja sellesse kavandatud muudatuste mõjust RAB edasisele tegevusele. 10. juuni istungil vaadati läbi Rahandusministeeriumi esitatud ettepanekud ning kujundati nende osas seisukoht. Komisjon langetas samal istungil ka eelnõu puudutavad menetluslikud otsused.

**2. Muudatusettepanekud**

Juhtivkomisjon otsustas esitada eelnõule kuus muudatusettepanekut, mis lähtuvad Rahandusministeeriumi ettepanekutest.

Esimene ettepanek koosneb viiest osast ja puudutab teadete esitamist RAB-ile selleks ette nähtud süsteemi kaudu. Teine ettepanek puudutab RAB aruandluskohustust ja selle kohaselt esitab RAB üks kord aastas ülevaate oma ülesannete täitmise kohta Riigikogu julgeolekuasutuste järelevalve erikomisjonile.

Kolmas ettepanek puudutab RAB valduses oleva teabe avaldamist ning selle kohaselt ei ole lubatud kinnitada isikutele ja asutustele infot teabe RAB-ile edastamise ja mitteedastamise fakti kohta. Neljas ettepanek puudutab RAB õigusi eriliiki isikuandmete töötlemisel ning selle kohaselt võib RAB töödelda muuhulgas andmeid inimese rahvuse kohta, kui need on RAB-ile teatavaks saanud.

Viies ettepanek koosneb viiest osast ja sellega täpsustatakse RAB andmekogus andmete töötlemisega seotud küsimusi, sh andmete töötlemise ulatust ning andmete pseudonüümimise ja depseudonüümimise nõudeid. Kuuenda ettepanekuga jäetakse eelnõu sättest, mis reguleerib isiku ärialase maine kontrollimist Rahapesu Andmebüroo poolt, välja viide õigusele töödelda eraõigusliku juriidilise isiku andmekogu andmeid, sest vastavatest andmekogudest andmeid ei koguta.

Eelnõu tekst on keeleliselt ja tehniliselt toimetatud.

**3. Juhtivkomisjoni menetluslikud otsused ja ettepanekud**

Komisjon tegi ettepaneku võtta eelnõu teiseks lugemiseks Riigikogu täiskogu päevakorda käesoleva aasta 17. juunil ja teine lugemine lõpetada. Kui teine lugemine lõpetatakse, teha ettepanek võtta eelnõu päevakorda ning viia kolmas lugemine ja lõpphääletus läbi käesoleva aasta 19. juunil.

Esitab rahanduskomisjon 13.06.2025.

(kinnitatud digitaalselt)

Annely Akkermann

Rahanduskomisjoni esimees